पहली बात तो यह कि पहले मैं लघुकथा का पाठक हूँ, फिर लेखक। आलोचक मैं अपनी रची लघुकथा का हूँ। जहाँ तक संपादन की बात है, त्रैमासिक ‘मिन्नी’ का संपादन व फिर लघुकथा संकलनों का संपादन कार्य, विधा को समझने का कार्य है, विशेषकर उस वक्त जब विधा आरंभिक अवस्था में हो। मौलिक रचनाओं की पुस्तक से अधिक तरजीह अच्छी संपादित रचनाओं के संग्रह को देने से विधा अधिक स्पष्ट होती है। इस तरह विधा का विकास भी अधिक स्पष्ट दिखाई देता है। किसी आलोचक को वह संपादित पुस्तक दी जाए तो वह अधिक तसल्ली से बात कर सकता है। ये पड़ाव हैं, जिन द्वारा विधा को समझा जाना चाहिए। इस पहलू से लघुकथा विधा के विकास संबंधी अच्छे लक्षण नज़र आते हैं।